Kif tikkumplimenta l-miżuri adottati taħt l-ewwel pakkett, l-Inizjattiva ta' Investiment fir-Rispons għall-Coronavirus Plus (CRII+)? L-ewwel pakkett ta' miżuri tal-Inizjattiva ta' Investiment fir-Rispons għall-Coronavirus ikkonċentra fuq il-mobilizzazzjoni immedjata ta' fondi strutturali, biex tkun tista' ssir reazzjoni fil-pront għall-kriżi. F'dan ir-rigward, ġew introdotti għadd ta' bidliet importanti li jestendu l-ambitu tas-sostenn tal-Fondi, jipprovdu likwidità immedjata u jagħtu flessibbiltà fl-emendi tal-programm. L-ewwel pakkett ta' Inizjattiva ta' Investiment fir-Rispons għall-Coronavirus kien jikkonsisti fi tliet elementi ewlenin: madwar EUR 8 biljun ta' likwidità immedjata li se jaċċelera għal EUR 37 biljun ta' investiment pubbliku Ewropew, flessibbiltà fl-applikazzjoni tar-regoli tal-infiq tal-UE u aċċess għall-Fond ta' Solidarjetà tal-UE. Il-pakkett tal-lum jikkomplementa l-ewwel wieħed billi jintroduċi flessibbiltà straordinarja li tippermetti li l-appoġġ kollu mhux utilizzat mill-Fondi Strutturali u ta' Investiment Ewropej ikun jista' jiġi mmobilizzat kollu kemm hu. Din il-flessibbiltà hija pprovduta permezz ta': possibbiltajiet ta' trasferiment bejn it-tliet fondi tal-politika ta' koeżjoni (il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta' Koeżjoni); trasferimenti bejn il-kategoriji differenti tar-reġjuni; u anke permezz ta' flessibbiltà f'dak li għandu x'jaqsam mal-konċentrazzjoni tematika. Se jkun hemm ukoll il-possibilità għal rata ta' kofinanzjament ta' 100 % għall-programmi tal-politika ta' koeżjoni għas-sena kontabilistika 2020-2021, li tippermetti li l-Istati membri jibbenefikaw minn finanzjament sħiħ mill-UE għal miżuri relatati mal-kriżi. Il-pakkett CRII+ jissimplifika wkoll il-passi proċedurali marbuta mal-implimentazzjoni tal-programm, l-użu ta' strumenti finanzjarji u l-awditjar. Dan huwa bla preċedent u meħtieġ minħabba li t-tifqigħa tal-coronavirus wasslet għal sitwazzjoni straordinarja. Barra minn hekk, is-CRII+ jipprovdi appoġġ lill-persuni l-aktar fil-bżonn billi jibdel ir-regoli għall-Fond għal Għajnuna Ewropea għall-Persuni l-Aktar fil-Bżonn (FEAD). Pereżempju, se jkun possibbli li tingħata għajnuna alimentari u assistenza għall-materjal bażiku permezz ta' kupuni elettroniċi u li jkun ipprovdut it-tagħmir protettiv, u b'hekk ikun hemm anqas riskju ta' kontaminazzjoni. Se jkun ukoll possibbli li jkunu ffinanzjati 100 % tal-miżuri għas-sena kontabilistika 2020-2021. Barra minn hekk, l-emendi għall-Fond Ewropew għall-Affarijiet Marittimi u s-Sajd (FEMS) se jippermettu riallokazzjoni aktar flessibbli tar-riżorsi finanzjarji fil-programmi operazzjonali f'kull Stat Membru u proċedura simplifikata biex jiġu emendati l-programmi operazzjonali fir-rigward tal-introduzzjoni tal-miżuri ġodda. L-emendi se jipprovdu wkoll appoġġ għall-waqfien temporanju mill-attivitajiet tas-sajd u għas-sospensjoni tal-produzzjoni u l-kostijiet addizzjonali għall-bdiewa tal-akkwakultura, kif ukoll appoġġ lill-organizzazzjonijiet tal-produtturi għall-ħżin tal-prodotti tas-sajd u tal-akkwakultura. Għat-tieni sett ta' miżuri, il-Kummissjoni kkonsultat b'mod estensiv mal-Istati Membri, mal-Parlament Ewropew u mas-setturi kkonċernati matul l-aħħar ġimgħat, waqt li qieset aktar minn 200 mistoqsija ta' kjarifika u pariri li waslu mingħand l-awtoritajiet nazzjonali dwar kif qed jittrattaw b'miżuri ta' rispons il-kriżi taħt is-CRII. L-iffaċilitar ta' investimenti ffinanzjati mill-UE Liema bidliet qed tipproponi l-Kummissjoni li tagħmel fir-regoli tal-politika ta' koeżjoni? L-Inizjattiva ta' Investiment fir-Rispons għall-Coronavirus Plus tippermetti li l-appoġġ kollu mhux utilizzat mill-fondi tal-politika ta' koeżjoni jkun jista' jiġi mobilizzat biex jindirizza l-effetti tal-kriżi tas-saħħa pubblika fuq l-ekonomiji u s-soċjetajiet tagħna. Ċerti passi proċedurali marbuta mal-implimentazzjoni u l-awditu tal-programmi se jkunu ssimplifikati sabiex tingħata flessibbiltà, tiġi żgurata ċ-ċertezza legali u jitnaqqsu r-rekwiżiti amministrattivi. Il-Kummissjoni tipproponi b'mod partikolari li: X'inhuma l-kundizzjonijiet biex tiġi applikata rata ta' kofinanzjament mill-UE ta' 100 % għall-programmi tal-politika ta' koeżjoni? L-Istati Membri jistgħu jitolbu emendi fil-programmi operazzjonali biex jippermettu li tkun applikata rata ta' kofinanzjament mill-UE ta' 100 % għas-sena kontabilistika 2020-2021. Tali talbiet jistgħu jsiru matul is-sena kontabilistika li tibda fl-1 ta' Lulju 2020 u tispiċċa fit-30 ta' Ġunju 2021. Din il-miżura ta' eċċezzjoni hija proposta sabiex tippermetti lill-Istati Membri jibbenefikaw minn finanzjament sħiħ mill-UE għal miżuri relatati mat-tifqigħa tal-coronavirus. Ir-rata ta' kofinanzjament ta' 100 % għandha tapplika biss jekk l-emenda korrispondenti tal-programm tkun approvata permezz ta' deċiżjoni tal-Kummissjoni qabel it-tmiem tas-sena kontabilistika kkonċernata. Hemm xi limitu rigward it-trasferiment ta' riżorsi bejn il-kategoriji tar-reġjuni? Bħalissa, l-Istati Membri diġà jistgħu jittrasferixxu sa 3 % tal-fondi allokati bejn ir-reġjuni. Fil-proposta tal-lum, ma għadux jeżisti limitu, peress li l-impatt tal-Coronavirus ma jsegwix il-kategorizzazzjoni tas-soltu tal-politika ta' koeżjoni bejn reġjuni anqas u aktar żviluppati. Fid-dawl li ninsabu fl-aħħar sena tal-perjodu ta' programmazzjoni 2014-2020, din il-flessibilità sħiħa tapplika għall-approprjazzjoni tal-baġit tal-2020 biss. Sabiex tiġi żgurata attenzjoni kontinwa fuq ir-reġjuni anqas żviluppati, l-Istati Membri għandhom l-ewwel jeżaminaw possibbiltajiet oħra għat-trasferiment ta' finanzjament qabel ma jikkunsidraw trasferimenti mill-baġit ta' reġjuni anqas żviluppati għal dawk aktar żviluppati. Fi kliem ieħor, it-trasferimenti ma għandhomx jimpedixxu investimenti essenzjali fir-reġjun ta' oriġini jew jipprevjenu t-tlestija tal-operazzjonijiet magħżula qabel. Barra minn hekk, it-trasferiment jista' jintalab mill-Istati Membri għal operazzjonijiet relatati mal-coronavirus fil-kuntest tal-kriżi tal-coronavirus biss. Għandna nżommu f'moħħna li l-għan tal-politika ta' koeżjoni huwa li jitnaqqas ir-ritard ta' dawk ir-reġjuni li huma anqas favoriti. Dan il-prinċipju huwa minqux fit-Trattat u għandu jiġi segwit anki fiċ-ċirkostanzi kurrenti. Kif se jaħdem it-trasferiment bejn il-fondi tal-politika ta' koeżjoni, u x'inhuma l-kundizzjonijiet? It-trasferiment huwa volontarju. L-Istati Membri jistgħu jitolbu li jittrasferixxu r-riżorsi tagħhom disponibbli għall-ipprogrammar għas-sena 2020 għall-objettiv tal-Investiment għat-Tkabbir u l-Impjiegi bejn il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta' Koeżjoni. Wara din id-deċiżjoni, is-sehem minimu għall-Fond Soċjali Ewropew stabbilit għal 23.1 % u s-sehem minimu tal-Fond ta' Koeżjoni għall-Istati Membri li ngħaqdu mal-UE fl-1 ta' Mejju 2004 jew wara stabbilit għal terz tal-allokazzjoni finanzjarja finali totali tagħhom, mhemmx għalfejn li jiġu rrispettati. It-trasferimenti ma għandhomx jaffettwaw ir-riżorsi allokati għall-Inizjattiva favur l-Impjieg taż-Żgħażagħ (Youth Employment Initiative, YEI). Ir-riżorsi trasferiti bejn il-FEŻR, il-FSE u l-Fond ta' Koeżjoni b'reazzjoni għall-kriżi tal-Coronavirus jiġu implimentati f'konformità mar-regoli tal-Fond li għalih ġew trasferiti r-riżorsi. X'tinvolvi l-eżenzjoni mgħotija lill-Istati Membri mill-ħtieġa li jikkonformaw mar-rekwiżiti ta' konċentrazzjoni tematika? Fil-perjodu ta' programmazzjoni 2014–2020, l-Istati Membri jridu jikkonċentraw l-appoġġ fuq interventi li jġibu l-akbar valur miżjud fir-rigward tal-istrateġija tal-Unjoni għal tkabbir intelliġenti, sostenibbli u inklużiv. Għalhekk, ġew stabbiliti regoli speċifiċi fir-regolamenti speċifiċi għall-Fondi li jirrikjedu li l-Istati Membri jiffokaw il-Fond Ewropew għall-Iżvilupp Reġjonali fuq ekonomija b'livell baxx ta' karbonju jew bħala appoġġ għar-riċerka u l-innovazzjoni, u l-Fond Soċjali Ewropew fuq il-promozzjoni tal-inklużjoni soċjali u l-ġlieda kontra l-faqar. Fiċ-ċirkostanzi kurrenti tat-tifqigħa tal-coronavirus, huwa ġġustifikat li l-Istati Membri jiġu eżentati b'eċċezzjoni mill-ħtieġa li jikkonformaw ma' dawn ir-rekwiżiti ta' konċentrazzjoni tematika sa tmiem il-perjodu ta' programmazzjoni. Dan se jgħin lill-Istati Membri biex jużaw malajr ir-riżorsi disponibbli biex jirreaġixxu għall-kriżi. X'jiġri jekk it-tifqigħa tal-coronavirus tiġi invokata bħala raġuni ta' force majeure? X'influwenza se jkollha fuq ir-regoli ta' implimentazzjoni? Il-Kummissjoni tqis li għandha tiġi użata l-flessibbiltà meħtieġa kollha biex jiġi indirizzat in-nuqqas tal-benefiċjarji li jwettqu l-obbligi tagħhom b'mod f'waqtu għal raġunijiet relatati mat-tifqigħa tal-coronavirus (pereżempju, in-nuqqas ta' disponibbiltà ta' persunal). Bl-istess mod, il-Kummissjoni se turi l-istess flessibbiltà fil-valutazzjoni tal-konformità tal-Istati Membri mal-obbligi tagħhom. Għalhekk, fejn it-tifqigħa tal-coronavirus tiġi invokata bħala raġuni ta' force majeure, l-informazzjoni dwar l-ammonti li għalihom ma kienx possibbli li ssir applikazzjoni għal pagament għandha tiġi pprovduta fuq livell aggregat skont il-prijorità għall-operazzjonijiet tal-kostijiet totali eliġibbli ta' anqas minn EUR 1,000,000. X'tinvolvi l-eżenzjoni mogħtija lill-Istati Membri mir-rekwiżit li jemendaw il-Ftehimiet ta' Sħubija? Sabiex l-Istati Membri jkunu jistgħu jikkonċentraw fuq ir-reazzjoni meħtieġa għat-tifqigħa tal-coronavirus u biex jitnaqqas il-piż amministrattiv, ċerti rekwiżiti proċedurali marbuta mal-implimentazzjoni tal-programm se jiġu ssimplifikati. B'mod partikolari, il-Ftehimiet ta' Sħubija ma għandhomx jibqgħu jiġu emendati, sa tmiem il-perjodu ta' programmazzjoni; la biex jirriflettu bidliet preċedenti fil-programmi operazzjonali u lanqas biex jiġu introdotti bidliet oħra. Meta wieħed jikkonsidra għadd sostanzjali ta' emendi fil-programm li se jkunu proċessati fix-xhur li ġejjin, din il-proposta se tissimplifika b'mod drastiku l-proċess ta' programmar mill-ġdid. X'tinvolvi l-estensjoni tal-possibbiltà li jsir użu minn metodu ta' kampjunar mhux statistiku? Iċ-ċirkostanzi kurrenti jista' jkollhom impatt fuq ċerti kompiti, bħal pereżempju fuq xogħol ta' awditjar kemm fl-Istati Membri kif ukoll fil-livell tal-UE. Għalhekk, ċerti rekwiżiti proċedurali marbuta mal-awditjar jistgħu jiġu ssimplifikati f'dawn iż-żminijiet ta' eċċezzjoni. Fir-rigward tal-fondi tal-politika ta' koeżjoni u l-Fond Ewropew għall-Affarijiet Marittimi u s-Sajd, l-awtoritajiet tal-awditjar jistgħu jiddeċiedu, abbażi tal-ġudizzju professjonali tagħhom, li jużaw metodu ta' kampjunar mhux statistiku għas-sena kontabilistika li tibda fl-1 ta' Lulju 2019 u tispiċċa fit-30 ta' Ġunju 2020. Dan se jbaxxi b'mod sinifikanti l-għadd meħtieġ ta' operazzjonijiet awditjati, u għaldaqstant inaqqas il-pressjoni fuq il-benefiċċjarji aħħara u fuq l-awtoritajiet tal-awditjar. Minbarra din il-bidla leġiżlattiva, il-Kummissjoni se taħdem f'kooperazzjoni mill-qrib mal-awtoritajiet nazzjonali biex tagħmel użu minn metodi addizzjonali li jippermettu lill-awdituri tal-Istati Membri jwettqu l-kompiti tagħhom. X'tinvolvi l-eżenzjoni mgħotija mir-rekwiżit ta' rieżami u mill-aġġornament ta' valutazzjonijiet ex-ante u tal-pjanijiet ta' direzzjoni tan-negozju? Biex jintużaw l-istrumenti finanzjarji tal-UE biex tiġi indirizzata din il-kriżi tas-saħħa pubblika, se jkunu meħtieġa bidliet fil-proċedura ta' implimentazzjoni. F'ċirkostanzi normali, l-Istati Membri jkollhom jemendaw id-dokumenti ta' prova, li juru li l-appoġġ ipprovdut intuża għall-għan maħsub tiegħu. Madankollu, fis-sitwazzjoni kurrenti, biex jitnaqqsu l-piżijiet amministrattivi u d-dewmien fl-implimentazzjoni, ir-rieżami u l-aġġornament tal-valutazzjoni ex ante u l-pjanijiet ta' direzzjoni tan-negozju aġġornati jew dokumenti ekwivalenti mhux se jkunu aktar meħtieġa sa tmiem il-perjodu ta' programmazzjoni. Kif se tippermetti flessibbiltà finanzjarja limitata fl-għeluq tal-programmi? Il-Kummissjoni tipproponi li l-Istati Membri jitħallew jonfqu sa 10 % “aktar” tal-baġit allokat għal prijorità partikolari, sakemm dan ikun kkumpensat bi tnaqqis ekwivalenti fi prijorità oħra tal-istess programm. Din il-flessibbiltà se tapplika għall-programm totali, jiġifieri wkoll in-nefqa mġarrba qabel l-1 ta' Frar, iżda se tiġi applikata biss fl-għeluq tal-programmi (meta jiġu aċċettati l-aħħar kontijiet annwali). Dan jippermetti l-possibbiltà ta' kofinanzjament ogħla ta' miżuri differenti, mingħajr il-ħtieġa ta' emendi fil-programm. Dan ma jbiddilx l-appoġġ totali disponibbli mill-fondi tal-politika ta' koeżjoni u mill-FEMS. Din il-possibbiltà ma teżistix skont ir-regoli kurrenti, u tikkostitwixxi mod ieħor ta' kif tiżdied il-flessibbiltà għall-Istati Membri li jixtiequ jużaw il-programmi ffinanzjati mill-politika ta' koeżjoni u l-FEMS biex jindirizzaw l-effetti tal-kriżi tas-saħħa pubblika. Kif se tagħmel in-nefqa għal operazzjonijiet li tlestew jew li ġew implimentati b'mod sħiħ eliġibbli għar-rimborż fil-kuntest tat-tifqigħa tal-coronavirus? Biex jiġi żgurat l-akbar valur miżjud possibbli tal-investimenti tal-UE, ir-regoli tal-UE ma kinux jippermettu l-finanzjament ta' operazzjonijiet li jkunu tlestew fiżikament jew li jkunu ġew kompletament implimentati qabel ma tkun saret l-applikazzjoni għall-finanzjament mill-benefiċjarju skont il-programm. Madankollu, fis-sitwazzjoni ta' eċċezzjoni kurrenti tat-tifqigħa tal-coronavirus għandha ssir eċċezzjoni li tippermetti dan, biex ikun żgurat li l-operazzjonijiet diġà implimentati bħala rispons għall-kriżi jistgħu jirċievu appoġġ mill-UE. Tali operazzjonijiet jistgħu jintgħażlu saħansitra qabel ma ssir l-emenda neċessarja tal-programm. Dan ifisser li l-operazzjonijiet, pereżempju, fejn jinxtara t-tagħmir mediku, u x-xiri kien diġà sar qabel id-dħul fis-seħħ tal-proposta emendatorja, isiru eliġibbli għal appoġġ mill-UE b'mod retroattiv. Dan se jtaffi l-pressjoni fuq il-baġits nazzjonali u reġjonali biex jirreaġixxu għall-kriżi tas-saħħa pubblika. Il-Kummissjoni se tneħħi l-obbligu ta' konformità mar-regoli ta' ġestjoni u kontroll applikabbli skont il-politika ta' koeżjoni? Il-flus tal-baġit tal-UE u tal-kontribwenti jridu jiġu protetti u għalhekk il-mekkaniżmu kollu ta' kontroll u ta' awditu jibqa' fis-seħħ. Il-Kummissjoni sempliċement tipproponi li tissimplifika u tiċċara ċerti regoli relatati mal-awditjar, l-implimentazzjoni ta' strumenti finanzjarji jew l-eliġibbiltà, fil-kuntest tat-tifqigħa tal-coronavirus. Dan ifisser li l-qafas leġiżlattiv għall-implimentazzjoni tal-programmi tal-Fondi Strutturali u ta' Investiment Ewropej jibqa' applikabbli bis-sħiħ anki fiċ-ċirkostanzi ta' eċċezzjoni kurrenti. Dan jikkonċerna b'mod partikolari regoli dwar l-istabbiliment u l-funzjonament tas-sistema ta' ġestjoni u ta' kontroll, li jibqgħu salvagwardja importanti biex tinkiseb assigurazzjoni dwar il-funzjonament tagħhom u dwar il-legalità u r-regolarità tal-operazzjonijiet. X'inhuma l-kundizzjonijiet biex jingħata appoġġ mill-Fond Ewropew għall-Iżvilupp Reġjonali lil impriżi f'diffikultà? Il-bidla kurrenti fir-Regolament tal-Fond Ewropew għall-Iżvilupp Reġjonali għandha l-għan li tiżgura allinjament sħiħ bejn l-approċċ meħud taħt il-qafas tal-għajnuna mill-Istat tal-UE applikabbli u r-regoli u l-kundizzjonijiet li skonthom il-FEŻR jista' jipprovdi appoġġ lill-impriżi fis-sitwazzjoni ta' kriżi kurrenti marbuta mat-tifqigħa tal-coronavirus. Dan isegwi b'mod partikolari l-adozzjoni tal-Qafas Temporanju għal miżuri ta' għajnuna mill-Istat biex jingħata sostenn lill-ekonomija fil-kuntest tat-tifqigħa tal-coronavirus mill-Kummissjoni fid-19 ta' Marzu 2020, li jippermetti lill-Istati Membri li jappoġġaw impriżi li ltaqgħu ma diffikultà finanzjarja b'mod aktar flessibbli. It-taffija tal-impatt fuq dawk l-aktar fil-bżonn X'inhu l-Fond għal Għajnuna Ewropea għall-Persuni l-Aktar fil-Bżonn (FEAD)? Il-Fond għal Għajnuna Ewropea għall-Persuni l-Aktar fil-Bżonn (FEAD) jappoġġa l-azzjonijiet tal-pajjiżi tal-UE biex jipprovdu assistenza alimentari u/jew materjali lil dawk l-aktar fil-bżonn. Dan jinkludi ikel, ħwejjeġ u oġġetti essenzjali oħra għall-użu personali, eż. żraben, sapun u xampù. L-assistenza materjali jeħtieġ li timxi id f'id mal-miżuri ta' inklużjoni soċjali, bħall-iggwidar u l-appoġġ biex in-nies jiġu megħjuna joħorġu mill-faqar. L-awtoritajiet nazzjonali jistgħu wkoll jappoġġaw assistenza mhux materjali lill-persuni l-aktar fil-bżonn, biex itaffu l-forom ta' faqar estrem bl-akbar impatt ta' esklużjoni soċjali, bħall-problema ta' persuni mingħajr dar, il-faqar fost it-tfal u l-privazzjoni tal-ikel. L-awtoritajiet nazzjonali jistgħu jew jixtru l-ikel u l-oġġetti, u jipprovduhom lill-organizzazzjonijiet sħab, jew jiffinanzjaw l-organizzazzjonijiet sabiex ikunu jistgħu jagħmlu x-xiri huma stess. Organizzazzjonijiet sħab li jixtru l-ikel jew l-oġġetti huma stess jistgħu jew iqassmuhom direttament, jew inkella jitolbu lil organizzazzjonijiet sħab oħra biex jgħinu. F'termini reali, aktar minn EUR 3.8 biljun huma assenjati għall-FEAD għall-perjodu 2014-2020. Barra minn hekk, il-pajjiżi tal-UE għandhom jikkontribwixxu mill-anqas 15 % f'kofinanzjament nazzjonali għall-programm nazzjonali tagħhom. Għalfejn qed tipproponi li jiġu emendati r-regoli attwali tal-FEAD? Il-kriżi tal-Coronavirus tippreżenta sfida bla preċedent għall-operazzjonijiet appoġġati mill-FEAD. Aktar u aktar, tippreżenta riskji speċifiċi għall-aktar persuni fil-bżonn. Miżuri speċifiċi jeħtieġ li jittieħdu b'mod urġenti sabiex jiġu protetti milli jkunu vittma ta' din il-marda. Dan jinkludi li huma, u l-ħaddiema u l-voluntiera li jwasslu l-għajnuna, jiġu pprovduti bit-tagħmir protettiv neċessarju, u li jiġi żgurat li l-assistenza mill-FEAD xorta tasal għand dawk l-aktar vulnerabbli. Restrizzjonijiet ta' riżorsi loġistiċi u umani, b'mod partikolari minħabba l-konfinament u l-miżuri ta' tbegħid soċjali, aktar ma jmur, aktar qegħdin jimpedixxu d-distribuzzjoni ta' ikel u l-assistenza permezz ta' materjal bażiku, kif ukoll l-appoġġ għall-inklużjoni soċjali. Ħafna voluntiera, li huma s-sinsla tal-Fond, ma jistgħux jibqgħu jiġu mobilizzati, minħabba li spiss jappartjenu għal gruppi f'riskju ogħla ta' mard serju kkawżat mill-coronavirus. Għalhekk, metodi ġodda ta' forniment bħall-konsenji permezz ta' kupuni elettroniċi, huma meħtieġa biex tiġi żgurata s-sikurezza tal-persuni kollha involuti fl-implimentazzjoni tal-FEAD u tal-persuni l-aktar fil-bżonn. X'inhuma l-emendi għar-regoli tal-FEAD proposti mill-Kummissjoni? Il-miżuri proposti jinkludu: Il-bidliet proposti huma maħsuba biex jippermettu lill-Awtoritajiet ta' Ġestjoni, l-organizzazzjonijiet sħab u atturi oħra involuti fl-implimentazzjoni tal-Fond jirreaġixxu malajr għall-ħtiġijiet addizzjonali emerġenti tal-gruppi fil-mira li huma esposti għal aktar tbatija li tirriżulta minn din il-kriżi. F'dan ir-rigward, u b'mod partikolari fir-rigward tal-isfidi tal-inklużjoni soċjali relatati magħha, il-Fond Soċjali Ewropew (FSE) se jikkomplementa l-appoġġ ipprovdut mill-FEAD. L-appoġġ għas-settur tal-ħut u tal-frott tal-baħar X'miżuri tinkludi din il-proposta biex ittaffi l-impatt tat-tifqigħa tal-coronavirus fuq is-settur tas-sajd u l-akkwakultura? Il-miżuri speċifiċi li ġejjin huma proposti biex jittaffa l-impatt tal-coronavirus fis-settur tas-sajd u l-akkwakultura: Qed jiġi propost li dawn il-miżuri jkunu eliġibbli b'mod retroattiv mill-1 ta' Frar 2020 u jkunu disponibbli sal-31 ta' Diċembru 2020. Emendi addizzjonali għar-Regolament tal-FEMS għandhom l-għan li jiżguraw riallokazzjoni flessibbli ta' riżorsi finanzjarji fil-programmi operazzjonali. Kif tappoġġa l-waqfien temporanju mill-attivitajiet tas-sajd il-proposta? Sabiex jittaffew il-konsegwenzi soċjoekonomiċi sinifikanti tat-tifqigħa tal-coronavirus u l-ħtieġa għal-likwidità fl-ekonomija, il-Fond Ewropew għall-Affarijiet Marittimi u s-Sajd (FEMS) jagħti kumpens finanzjarju lis-sajjieda għall-waqfien temporanju mill-attivitajiet tas-sajd tagħhom. L-UE se tħallas sa massimu ta' 75 % ta' dan il-kumpens, il-bqija għandu jitħallas mill-Istati Membri. L-appoġġ għall-waqfien temporanju mill-attivitajiet tas-sajd ikkawżat mit-tifqigħa tal-coronavirus mhux se jkun soġġett għal-limitu massimu finanzjarju applikabbli għall-każijiet l-oħra ta' waqfien temporanju, u b'hekk l-Istati Membri jkunu jistgħu jagħtu appoġġ abbażi tal-ħtiġijiet. Madankollu, il-bastimenti li jkunu diġà laħqu d-durata massima ta' sitt xhur ta' appoġġ mill-FEMS għal waqfien temporanju skont l-Artikolu 33 tar-Regolament dwar il-FEMS xorta se jkunu eliġibbli għall-appoġġ taħt il-miżuri tal-Inizjattiva ta' Investiment fir-Rispons għall-Coronavirus Plus sa tmiem l-2020. Il-proposta kif tappoġġa lill-bdiewa tal-akkwakultura? Il-proposta tintroduċi kumpens għall-bdiewa tal-akkwakultura għas-sospensjoni temporanja jew għat-tnaqqis fil-produzzjoni, meta dawn ikunu l-konsegwenza tat-tifqigħa tal-coronavirus. Dan il-kumpens jiġi kkalkulat fuq il-bażi tal-introjtu mitluf. L-UE se tħallas sa 75 % ta' dan il-kumpens, il-bqija għandu jitħallas mill-Istati Membri. Il-proposta kif tiżgura s-simplifikazzjoni tal-proċeduri? Minħabba l-urġenza tal-appoġġ meħtieġ, se jkun possibbli li tiġi applikata proċedura simplifikata għal emendi tal-programmi operazzjonali tal-Istati Membri relatati mal-miżuri speċifiċi u l-allokazzjoni mill-ġdid ta' riżorsi finanzjarji. Din il-proċedura simplifikata għandha tkopri l-emendi kollha meħtieġa għall-implimentazzjoni sħiħa tal-miżuri kkonċernati, inkluża l-introduzzjoni tagħhom u d-deskrizzjoni tal-metodi għall-kalkolu tal-appoġġ. Il-proposta tal-Kummissjoni tinkludi wkoll flessibilità baġitarja. X'hemm ġdid? Il-modifika proposta ma timplika l-ebda tibdil fil-limiti massimi annwali tal-Qafas Finanzjarju Pluriennali għall-impenji u l-pagamenti. It-tqassim annwali tal-approprjazzjonijiet ta' impenn għall-FEMS għalhekk jibqa' l-istess, fid-dawl li l-FEMS huwa wieħed mill-ħames Fondi Strutturali u ta' Investiment Ewropej (SIE). B'attivitajiet tas-sajd u l-akkwakultura mwaqqfin jew imnaqqsa b'mod sinifikanti, ftit hemm lok għall-implimentazzjoni normali tal-miżuri kurrenti tal-FEMS u tal-programmi operazzjonali. Għalhekk, il-Kummissjoni tipproponi li tingħata flessibilità massima lill-Istati Membri biex jallokaw ir-riżorsi fi żmien qasir biex jiġu indirizzati l-ħtiġijiet tal-coronavirus. Madankollu, ir-riżorsi disponibbli għall-kontroll tas-sajd, il-ġbir ta' data xjentifika u l-kumpens ta' kostijiet addizzjonali fir-reġjuni l-aktar imbiegħda jibqgħu delimitati biex tiġi żgurata l-implimentazzjoni tal-Politika Komuni tas-Sajd (PKS). Riżorsi disponibbli oħra b'ġestjoni kondiviża għandhom jiġu allokati mill-Istati Membri abbażi tal-ħtiġijiet tagħhom. Il-Kummissjoni se timmonitorja bir-reqqa l-impatt tal-modifika proposta fuq l-approprjazzjonijiet ta' pagament fl-2020 filwaqt li tqis kemm l-implimentazzjoni tal-baġit kif ukoll il-previżjonijiet riveduti tal-Istati Membri. L-organizzazzjonijiet tal-produtturi, kif se jibbenefikaw mill-proposta tal-Kummissjoni? Minħabba r-rwol ewlieni tal-organizzazzjonijiet tal-produtturi fil-ġestjoni tal-kriżi, il-limitu massimu għall-appoġġ għall-pjanijiet ta' produzzjoni u kummerċjalizzazzjoni qed jiżdied minn 3 % sa 12 % tal-valur annwali medju tal-output imqiegħed fis-suq. Se jkun possibbli wkoll li l-Istati Membri jagħtu sa 100 % tal-appoġġ finanzjarju bħala pagamenti bil-quddiem lill-organizzazzjonijiet tal-produtturi. Għaliex il-Kummissjoni ddeċidiet li terġa' tintroduċi l-għajnuna għall-ħżin u li tespandi l-ambitu tagħha għall-akkwakultura? It-tfixkil mhux mistenni għall-attivitajiet tas-sajd u tal-akkwakultura li rriżulta mit-tifqigħa tal-coronavirus u r-riskju li jirriżulta, li jiġu pperikolati s-swieq tal-prodotti tas-sajd u tal-akkwakultura, jagħtu lok li jiġi stabbilit mekkaniżmu għall-ħżin ta' prodotti tas-sajd u tal-akkwakultura għall-konsum mill-bniedem. Dan se jrawwem aktar stabbiltà tas-suq, itaffi r-riskju li tali prodotti jinħlew jew jiġu mibdula fi prodotti tal-ikel mhux għall-konsum mill-bniedem, u jikkontribwixxi biex jassorbi l-impatt tal-kriżi fuq ir-ritorn tal-prodotti. Dan il-mekkaniżmu għandu jippermetti li l-produtturi tas-sajd u tal-akkwakultura jużaw l-istess tekniki ta' preservazzjoni jew ta' konservazzjoni għal speċijiet simili, u jiżgura li tinżamm kompetizzjoni ġusta bejn il-produtturi. Sabiex l-Istati Membri jkunu jistgħu jirreaġixxu fil-pront għat-tifqigħa tal-coronavirus f'daqqa u imprevedibbli, huma jkunu intitolati li jistabbilixxu prezzijiet skattaturi għall-organizzazzjonijiet tal-produtturi tagħhom biex jattivaw il-mekkaniżmu tal-ħżin. Dak il-prezz skattatur għandu jiġi stabbilit b'tali mod li tinżamm kompetizzjoni b'saħħitha u ġusta bejn l-operaturi. Appoġġ għall-bdiewa u għaż-żoni rurali Liema miżuri se jappoġġaw b'mod dirett lill-bdiewa u ż-żoni rurali taħt is-CRII+? Il-Kummissjoni qed tipproponi li żżid il-flessibilità fl-użu tal-istrumenti finanzjarji. Il-bdiewa u benefiċjarji oħra tal-iżvilupp rurali se jkunu jistgħu jibbenefikaw minn self jew garanziji sal-massimu ta' EUR 200,000 b'kundizzjonijiet favorevoli, bħal rati ta' interess baxxi ħafna jew skedi ta' pagament favorevoli taħt il-FAEŻR. Normalment dawn l-istrumenti finanzjarji jridu jkunu marbuta ma' investimenti, taħt din il-miżura l-ġdida jistgħu jgħinu lill-bdiewa bil-fluss tal-flus tagħhom biex jiffinanzjaw kostijiet jew jikkumpensaw għal telf temporanju. Barra minn hekk, il-fondi għall-iżvilupp rurali jistgħu jintużaw biex isir investiment f'faċilitajiet mediċi u fl-infrastruttura fuq skala żgħira f'żoni rurali, bħall-adattament taċ-ċentri tas-saħħa għat-trattament ta' għadd dejjem jikber ta' pazjenti jew it-twaqqif ta' faċilitajiet tas-saħħa mobbli biex jitwettqu testijiet u biex jingħataw kura l-bdiewa u l-abitanti rurali. Liema miżuri taħt is-CRII+ se jgħinu lill-Istati Membri fl-implimentazzjoni tal-Programmi ta' Żvilupp Rurali tagħhom? L-Istati Membri qed jiffaċċjaw diffikultajiet prattiċi biex jissodisfaw ċerti rekwiżiti skont il-Politika Agrikola Komuni (PAK) u l-Kummissjoni għandha l-għan li tgħin permezz ta' firxa ta' miżuri konkreti. L-ewwel nett, l-Istati Membri se jitħallew jirriallokaw flus li baqgħu ma ntużawx fil-Programmi ta' Żvilupp Rurali (PŻR) tagħhom, minflok ma jibagħtuhom lura fil-baġit tal-UE. Il-flus xorta se jkollhom jintużaw fil-qafas tal-PŻR rispettiv. It-tieni, l-Istati Membri lanqas mhu se jkollhom jemendaw il-Ftehimiet ta' Sħubija tal-Fondi SIE tagħhom konklużi għall-perjodu baġitarju 2014-2020 biex jimmodifikaw il-Programmi ta' Żvilupp Rurali tagħhom, biex b'hekk jitneħħew xi proċeduri amministrattivi għall-Istati Membri. It-tielet, kull sena l-Istati Membri jridu jibagħtu lill-Kummissjoni Rapport Annwali ta' Implimentazzjoni dwar il-Programmi ta' Żvilupp Rurali tagħhom. F'dawn iċ-ċirkostanzi ta' eċċezzjoni, il-Kummissjoni qed tipposponi d-data ta' skadenza għas-sottomissjonijiet (oriġinarjament fit-30 ta' Ġunju) biex tagħti aktar żmien lill-awtoritajiet nazzjonali biex jagħmluh. X'miżuri oħra qed jittieħdu taħt il-Politika Agrikola Komuni (PAK) biex jingħata appoġġ lis-settur agroalimentari f'dawn iċ-ċirkostanzi ta' eċċezzjoni? Minbarra l-miżuri direttament marbuta mal-FAEŻR taħt is-CRII+, il-Kummissjoni qed tipproponi aktar flessibbiltà u simplifikazzjoni ta' strumenti oħra tal-Politika Agrikola Komuni (PAK). L-ewwel nett, l-iskadenza għall-applikazzjonijiet għall-pagamenti tal-PAK se tiġi estiża b'xahar, mill-15 ta' Mejju għall-15 ta' Ġunju 2020, u se toffri aktar żmien lill-bdiewa biex jimlew l-applikazzjoni tagħhom kemm għall-pagamenti diretti kif ukoll għall-pagamenti għall-iżvilupp rurali. It-tieni, biex jiżdied il-fluss tal-flus tal-bdiewa, il-Kummissjoni se żżid l-avvanzi tal-pagamenti diretti u tal-pagamenti għall-iżvilupp rurali. Ir-rata tal-pagamenti bil-quddiem se tiżdied minn 50 % għal 70 % għall-pagamenti diretti, u minn 75 % għal 85 % għall-pagamenti għall-iżvilupp rurali. Il-bdiewa se jibdew jirċievu dawn il-pagamenti mis-16 ta' Ottubru 2020. Fl-aħħar nett, il-Kummissjoni se tipproponi tnaqqis tal-kontrolli fiżiċi fuq il-post u tagħti aktar flessibbiltà għar-rekwiżiti ta' twaqqit. Dan se jnaqqas il-piż amministrattiv u jevita dewmien bla bżonn. Bħalissa l-Istati Membri jridu jwettqu kontrolli biex jiżguraw li jiġu ssodisfati l-kundizzjonijiet tal-eliġibbiltà. Madankollu, fiċ-ċirkostanzi ta' eċċezzjoni kurrenti, huwa kruċjali li jiġi minimizzat il-kuntatt fiżiku bejn il-bdiewa u l-ispetturi li jwettqu l-kontrolli. Bħalissa qed jittieħdu l-aħħar passi legali biex dawn il-miżuri jiġu adottati.